***Projektas 2019-08-30***

**DĖL BAZINIŲ ŠILUMOS KAINŲ NUSTATYMO METODIKOS TOBULINIMO**

*ŠILUMOS ŪKIO ĮSTATYMO AKTUALI REDAKCIJA*

35. **Šilumos bazinė kaina** – ilgalaikė šilumos kaina, sudaryta iš **pastoviosios ir kintamosios** šilumos bazinės kainos dedamųjų, apskaičiuotų pagal Tarybos patvirtintą Šilumos kainų nustatymo metodiką, parengtą pagal Tarybos parengtus ir Vyriausybės patvirtintus Šilumos kainų nustatymo metodikos principus, **nustatyta ne trumpesniam kaip 3 metų ir ne ilgesniam kaip 5 metų laikotarpiui**. Minėtą laikotarpį pasirenka savivaldybių tarybos ar šio įstatymo 32 straipsnio 11 ir 12 dalyse numatytais atvejais – įmonės. Abi kainos dedamosios taikomos šilumos kainoms apskaičiuoti. Šilumos bazinė kaina **gali būti vienanarė arba dvinarė**.

**32 straipsnis. Šilumos kainodara**

1. Šilumos kainos yra vienanarės arba dvinarės. Šilumos vartotojas moka už suvartotą šilumos energiją pagal šio straipsnio 5, 6 ir 7 dalyse nurodyta tvarka nustatytą vienanarę arba dvinarę kainą pasirinktinai. Jeigu pastato šildymo ir (ar) karšto vandens sistema yra mišri (kombinuota), naudojanti centralizuotai pagamintą šilumą ir alternatyvią energiją ar kuro rūšį, vartotojai už šilumos perdavimo tinklu jiems tiekiamą šilumos energiją privalo atsiskaityti pagal dvinarę šilumos kainą.

2. Šilumos ir (ar) karšto vandens kainos grindžiamos **tiekėjo būtinomis** (valstybės **normuojamomis**) šilumos ar karšto vandens ruošimo (pirkimo), perdavimo, įvadinių atsiskaitomųjų šilumos ir (ar) karšto vandens **apskaitos prietaisų įrengimo**, priežiūros ir patikros, sąskaitų (mokėjimo pranešimų) už šilumą ir (ar) karštą vandenį parengimo ir pateikimo vartotojams bei apskaitos sąnaudomis. Turto nuomos mokesčiai ir kitos sąnaudos, nesusiję su šilumos ir (ar) karšto vandens tiekimo veikla, negali būti įtraukiami į šilumos ar karšto vandens kainas. Į šilumos ar karšto vandens kainas negali būti įtraukiamos jokios sąnaudos, susijusios su pastatų vidaus šildymo (įskaitant ir šilumos punktus) ir karšto vandens sistemomis. Apyvartinių taršos leidimų prekybos pajamos ar sąnaudos įvertinamos skaičiuojant šilumos kainas Šilumos kainų nustatymo metodikoje nustatyta tvarka.

6. Šilumos tiekėjas, kuris realizuoja ne mažiau kaip 10 GWh šilumos per metus, vadovaudamasis šilumos kainų nustatymo metodikomis ir atsižvelgdamas į savivaldybės institucijos ir Tarybos pastabas, parengia ir teikia Tarybai bei savivaldybės institucijai **šilumos bazinės kainos projektą**. Savivaldybės institucija ne vėliau kaip per 30 dienų teikia Tarybai bazinės kainos suderinimo dokumentus ir (ar) pagrįstas pastabas. Taryba, išnagrinėjusi savivaldybės institucijos pastabas arba per 30 dienų jų negavusi, ne vėliau kaip per 15 dienų nustato šilumos bazinę kainą. Dalyvauti nustatant šilumos bazines kainas kviečiamos šilumos vartotojų teises ginančios organizacijos. Kartu **nustatomi tiekimo efektyvumo rodikliai**. Taryba nustatytas šilumos bazines kainas skelbia savo interneto svetainėje. Šilumos tiekėjas, valdantis skirtingose savivaldybėse esančias šilumos tiekimo sistemas, gali teikti Tarybai nustatyti skirtingas šilumos bazines kainas šioms sistemoms. Šilumos tiekėjas, teikdamas pasiūlymą dėl skirtingų šilumos bazinių kainų šilumos tiekimo sistemoms, esančioms skirtingose savivaldybėse, nustatymo, privalo jį teikti dėl visų skirtingose savivaldybėse esančių šilumos tiekimo sistemų. Šilumos tiekėjas arba savivaldybė turi teisę teisme apskųsti Tarybą dėl nustatytų šilumos bazinių kainų.

**Svarbiausios aplinkybės ir priežastys, dėl kurių būtina adekvačiai koreguoti bazinių šilumos kainų nustatymo principus ir metodiką**:

1. Dabartinė šilumos kainų nustatymo metodika, pagrįsta atskirų dedamųjų detaliu reguliavimu, **prarado skatinamosios kainodaros funkciją**, nes realiai reguliuojama įmonė negali sukaupti ir savo nuožiūra panaudoti dėl efektyvumo pagerėjimo ar sąnaudų sumažinimo sugeneruotų papildomų pajamų.

1. Dabartinė palyginamoji analizė **taikytina stabilios ir labai panašios infrastruktūros reguliavimui.** Tokia filosofija pasiteisina lyginant vienodo technologinio tipo sistemas: šalti vamzdynai (dujų ir vandens), analogiškos elektros perdavimo linijos ir pan. Tuo tarpu šilumos gamyba susijusi su įvairove šilumos gamybos technologijų, kurios labai skiriasi priklausomai nuo kuro rūšies, katilinių dydžio ir skaičiaus, šiluma gali būti perkama iš kitų šaltinių ar gaminama be kuro deginimo (pavyzdžiui, panaudojant saulės energiją arba išmetamą šilumą ir pan.). Šilumos perdavimo veiklos sąnaudas lemia geografinis tinklų išsidėstymas, vartotojų tankis mieste ir jiems būtino šilumnešio parametrai, renovacijos tempai ar pan. Dėl šių priežasčių sąnaudos atskirose CŠT sistemose yra gana individualios ir sunkiai sulyginamos. Pavyzdžiui, vienintelė vakarų Europos šalis, Danija, reguliavusi šilumos tiekimą nacionaliniu lygiu, nesugebėjo pritaikyti palyginamosios analizės principų dėl per daug skirtingų CŠT įmonių charakteristikų. **Palyginamoji analizė CŠT sektoriaus reguliavime gali būti naudojama tik kaip pagalbinis, bet ne pagrindinis kainodaros instrumentas.**

1. Palyginamosios **analizės nekorektiškumą** akivaizdžiai parodo rodikliai, šiuo metu naudojami Lietuvoje bazinių šilumos kainų nustatyme. Pavyzdžiui, lyginamosios šilumos perdavimo elektros energijos sąnaudos (kWh/MWh) – šis rodiklis nelogiškas, nes elektros sąnaudos tinklo vandens cirkuliavimui priklauso nuo tinklo geometrijos (ilgio, diametrų ir t.t.), vartotojų išsidėstymo ir kitų nuo šilumos tiekėjo veiklos nepriklausomų priežasčių. Kita rodiklis „Vandens sąnaudos šilumos gamybos technologinėms reikmėms“ (m3/MWh) – šis rodiklis technologiškai nekorektiškas, nes įprastinėse katilinėse šilumos gamybai vandens papildymų iš viso nėra. Visas paruošiamas vanduo pildomas tik į vamzdynų sistemą, todėl priskirtinas tik perdavimo veiklai. Dėl tokio nekorektiškumo šis rodiklis palyginimų lentelėje skiriasi daugiau kaip 20 kartų (0,171/0,008) – o tai yra nelogiška ir nepaaiškinama. Sąlyginis šilumos perdavimo tinklų ilgis, tenkantis vienam dirbančiajam šilumos perdavimo veikloje (kms/darb.) – beprasmis, nes atskiros įmonės skirtinga apimtimi samdo vamzdynų remontininkus iš rinkos. Logiškiau būtų lyginti tik sumines sąlyginio vamzdžio vieneto aptarnavimo sąnaudas, o kokia jų optimali struktūra – tai jau sprendžia įmonė, svarbu, kad ji būtų suinteresuota siekti mažiausiųjų sąnaudų kiekvienoje konkrečioje situacijoje.
2. Kad palyginamoji analizė būtų kiek nors korektiškesnė, sąnaudų apskaitoje reikia **taikyti labai paprastus, vieningus ir aiškiai suprantamus sąnaudų paskirstymo principus** tarp reguliuojamų veiklų, netiesioginių sąnaudų priskyrimo veikloms ir pan.
3. Sekant Šiaurės šalių pavyzdžiu, **CŠT įmonės turi kurti miestų kompleksinę komunalinę-energetinę infrastruktūrą**, tiekiant ne tik šilumą, bet ir vėsumą bei elektrą, panaudojant atliekamus išteklius bei aplinkos energiją, taikant sezoninę energijos akumuliaciją, keičiantis energija su gamintojais ir vartotojais ar pan. Ateityje veiklų ir sąnaudų atskyrimas bus dar labiau komplikuotas ir beprasmis, todėl neišvengiamai reikia keisti požiūrį, reguliavimą ir kainodarą orientuojant tik į galutinį rezultatą. Dabartinis demotyvuojantis reguliavimas ir kainodara **stabdo šiuos procesus,** nes orientuoti tik į primityvų šilumos tiekimą.

Įvertinant, kad dabartinis bazinių kainų nustatymo procesas yra per sudėtingas, komplikuotas, neprognozuojamas ir dažnai nekorektiškas, tačiau jo negalima atsisakyti, dėl Šilumos ūkio įstatymo nuostatų, **siūloma ilgalaikių bazinių kainų formavimą supaprastinti, naudojant labiau apibendrintus ir galutinius sąnaudų rodiklius**, skatinant įmones siekti geresnių rezultatų, o nesiginčyti dėl atskirų sąnaudų eilučių.

**Svarstytini principiniai bazinių šilumos kainų formavimo ir naudojimo tikslai bei metodai:**

1. Visos sąlygiškai pastoviosios sąnaudos skiriamos į tiesiogines ir netiesiogines. Netiesioginės priskiriamos ***proporcingai tiesioginėms***.

*Būtų vieningas paprastas ir aiškus principas*

1. Bazines kainas formuoti pagal ***apibendrintus sustambintus*** palyginamuosius rodiklius (galimas projektas pridedamas), nes:
2. *Tuomet drastiškai sumažėtų bazinių kainų derinimo ir nustatymo darbų sąnaudos BEI terminai.*
3. *Beprasmiška atskirai reguliuoti atskiras sąnaudų dedamąsias, kai jos tarpusavyje susijusios (pavyzdžiui, darbo užmokesčio fondas ir samdomi darbai).*
4. *Efektyviai dirbančioms įmonėms turi būti mažinama reguliavimo našta.*
5. Sistemiškai (reguliariai) VERT-ai teikiamos ataskaitos ***tik pagal sustambintų rodiklių kriterijus***. *Duomenys turi būti renkami tikslingai su konkrečiu panaudojimu, kad sumažinti administravimo naštą.*
6. Atskiri detalūs ir individualūs rodikliai pateikiami, tik tais atvejais, kai reikia pagrįsti sustambintus rodiklius, ryškiai viršijančius ***reguliacines vertes*** (RV). RV gali būti vidurkis ar kita riba, nustatoma VERT.

1. ***Atskirti*** konkurencinę ir reguliacinę šilumos gamybos veiklas: Reguliuojamoje veikloje įskaičiuojami pikinių ir rezervinių katilų pilnieji kaštai bei konkurencinių katilų (ŠT ir NŠG), laimėjusių galios aukcionus, ***kapitalo kaštai* (**pagal ŠŪĮ pataisą dėl NŠG). *Taip užtikrinamas techninis patikimumas ilguoju laikotarpiu.*
2. Šilumos gamybos aukcionuose šilumos tiekėjai (ŠT) konkuruoja ***kintamaisiais ir eksploataciniais kaštais***. *Taip skatinamas operatyvinis efektyvumas.*
3. Reguliuojami ***kapitalo*** (dalis arba visi) kaštai (EUR/metus) ***padalinami į 12 mėnesių*** (EUR/mėn) ir įskaičiuojami į atitinkamo mėnesio vienanares šilumos kainas (ct/kWh). Tai leistų:
4. *Sumažinti šalčiausių mėnesių šildymo sąskaitas.*
5. *Užtikrinti stabilesnes šilumos kainas*.
6. *Mažinti metinių perskaičiavimų įtaką šilumos kainoms*.
7. Reguliacinis pelnas skaičiuojamas kaip WACC nuo reguliuojamoje veikloje naudojamo turto RAB. Pasibaigus reguliaciniam laikotarpiui (?), nustatomas leistino ***pelno priedas*** - korekcija pagal ***pasiektą vidutinį šilumos kainos dydį*** (jos *pokytį?*) - pelno priedas atvirkščiai proporcingas šilumos kainos dydžiui. *Tai ekonominio efektyvumo skatinimo elementas.*
8. Kiekvieniems ateinantiems metams ***reguliacinis WACC koreguojamas pelno priedo dydžiu*** (+ arba -) pagal svarbiausių šilumos tiekimo kokybės rodiklių dydį. *Tai techninės kokybės skatinimo elementas kainodaroje – turi būti skatinamos investicijos į šilumos (vėsumos) tiekimo patikimumą, tikslumą, nepertraukiamumą, turto ilgaamžiškumą ir t.t.*
9. Į šilumos kainą ex-ante įskaičiuojama investicijų grąža, tačiau pasibaigus reguliavimo periodui ex-post leistinas ***pelnas*** (paliekamas įmonei) turėtų būti formuojamas ***pridedant premiją už ekonominį ir techninį efektyvumą (kokybę)****.*
10. Bazinė šilumos kaina – tai ***ne „kainų kepurė***“ ir ji negali būti mažinama dėl nepagrįstų priežasčių – o tik bazė, koreguojama, pagal iš anksto žinomus fiksuotus parametrus ir periodiškumą. *Ateityje – jos reikėtų atsisakyti*, *keičiant ŠŪĮ nuostatas. Šilumos kainų koregavimas vyktų tik pagal reikšmingus pasikeitimus, kaip Vakarų Europos šalyse.*
11. Tokios sąnaudos, kaip: beviltiškos skolos, apyvartinių lėšų palūkanos, finansiniai nuostoliai dėl teisinio reguliavimo ar kiti neišvengiami kaštai, į reguliuojamas sąnaudas (ne)įtraukiami įmonės sprendimu.
12. Turėtų būti pasirinktas **aiškus reguliavimo principas**: *1. pasirinkus Cost+ metodą, kaina turėtų būti perskaičiuojama taip dažnai, kaip nustatomas pagrįstas sąnaudų didėjimas ARBA perskaičiuojant turėtų būti dengiamos ir nenumatytos, bet faktiškai padidėjusios sąnaudos;  
    2. pasirinkus Revenue-cap metodą, įmonėms turėtų likti visa ar dalis pelno, t.y. sutaupymų lyginant su nustatyta kaina.*
13. Kol naudojamas metinis šilumos kainų koregavimas (perskaičiavimas) turėtų būti naudojamas tik minimalus skaičius perskaičiavimo kriterijų. Pavyzdžiui, kaip buvo 2003-2008 metų kainodaroje: klimatinis faktorius, infliacija, bendrojo efektyvumo užduotis ar pan. *Detalus sąnaudų koregavimas ar „pelno“ atėmimas - demotyvuojantis faktorius.*
14. Stabiliai ir pelningai bei mažiausiomis šilumos kainomis dirbančios, konkurencingas paslaugas tiekiančios CŠT įmonės turėtų būti iš viso atleidžiamos nuo reguliavimo, o jų sąnaudos pripažįstamos pagrįstomis.

Šie ir panašūs principai supaprastintų šilumos kainų metodiką, sumažintų administracinę naštą, labiau motyvuotų įmones ryžtingiau plėsti veiklą, daryti inovacijas ir prisiimti atsakomybę už veiklos rezultatus. Mažiau ginčų su reguliatoriumi, o visa **veikla nukreipiama į galutinį rezultatą** – techninį ir ekonominį šildymo prieinamumą bei paslaugų vystymą.

*Projektas svarstymui 2019-08-30*

**PALYGINAMOSIOS ANALIZĖS IR BAZINIŲ KAINŲ FORMAVIMO *galimi* PRINCIPAI**

1. Nustatant bazines šilumos kainas šilumos gamyboje, perdavime ir pardavime naudojami svarbiausi ***apibendrinti rodikliai***, pagal kuriuos sprendžiama apie bendrųjų sąnaudų pagrįstumą ir veiklos efektyvumą. Reguliuojami tik blogesni rodikliai, negu nustatyta kiekvienam rodikliui normuojama reikšmė, gilėjančia tvarka (*deep-in benchmarking*). Geresni rodikliai, negu nustatyta geros praktikos reguliacinė vertė (RV), automatiškai pripažįstami kaip pagrįsti ir detalesnė jų sudedamųjų dalių analizė bei reguliavimas toliau nebeatliekami. Blogesni rodikliai, negu nustatyta reguliacinė vertė, analizuojama vis detaliau sekančiuose etapuose, siekiant įvertinti jų objektyvumą.
2. Palyginamajai analizei naudojami faktiniai praeitojo laikotarpio iš CŠT įmonių surinkti duomenys, kurie grupuojami pagal reguliuojamas veiklas, šilumos gamybos šaltinių ir perdavimo tinklų adekvačias grupes, kurios gali nesutapti su įmonių jurisdikcija ar pan.
3. Palyginamoji analizė galėtų būti vykdoma 5 etapais, pagal schemą:

|  |  |  |  |  |
| --- | --- | --- | --- | --- |
| Etapas | Analizuojamas rodiklis | Rezultatas | Tolimesni veiksmai | P.s. |
|  |  |  |  |  |
| 1 | Vidutinė galutinė ***šilumos kaina*** | Žemesnė negu reguliuojamoji vertė (RV) | Šilumos tiekėjo visos sąnaudos ***pripažįstamos kaip pagrįstos*** | Faktinė sąnaudų vertė naudojama kaip bazinė kaina |
| Aukštesnė negu RV | Analizuojamos atskirų veiklų suminės sąnaudos 2 etape |  |
| 2 | Vidutinės šilumos gamybos, perdavimo ir pardavimo ***bendrosios*** sąnaudos (EUR/MWh) lyginamos su atitinkamomis reguliuojamomis vertėmis | Atskiros veiklos vidutinės bendrosios sąnaudos žemesnės negu RV | Atitinkamos sąnaudos ***pripažįstamos kaip pagrįstos*** | Faktinė vertė įskaičiuojama į bazinę kainą |
| Atskiros veiklos vidutinės bendrosios sąnaudos didesnės negu RV | Analizuojamos atskirų veiklų apibendrinti rodikliai 3 etape |  |
| 3 | Vertinami atskirų veiklų ***apibendrinti*** suminiai rodikliai | Apibendrintas rodiklis mažesnis, kaip RV | Atitinkamos sąnaudos ***pripažįstamos kaip pagrįstos*** | Faktinė vertė įskaičiuojama į bazinę kainą |
| Apibendrintas rodiklis blogesnis, kaip RV | Analizuojami pirminiai rodikliai, lemiantys apibendrintuosius, 4 etape. |  |
| 4 | Vertinami atskiri reikšmingiausi sulyginami atitinkamų veiklų atskiri sąnaudų rodikliai | Faktinis rodiklis geresnis negu nustatyta RV | Faktinis rodiklis pripažįstamas, kaip pagrįstas | Faktinis rodiklis įskaičiuojamas į bazinę šilumos kainą |
| Faktinis rodiklis blogesnis negu nustatyta RV | Faktinis rodiklis keičiamas reguliuojamąja verte | Reguliuojamoji vertė įskaičiuojama į bazinę šilumos kainą, vietoje faktinio rodiklio |
| 5 | Vertinami pagalbiniai techniniai ir ekonominiai indikatoriai, liudijantys apie specifines sąlygas | ***Yra objektyvios išskirtinės priežastys***, lemiančios atskirus nebūdingus rodiklius | Susiję ***faktiniai rodikliai pripažįstami kaip būtini*** ir įskaičiuojami į bazines šilumos kainas | Reguliatorius pripažįsta objektyviai būtinomis atitinkamas sąnaudas |
|  | ***Nėra*** išskirtinių objektyvių aplinkybių, lemiančių atskirus nebūdingus rodiklius | Susiję faktiniai rodikliai bazinėse šilumos kainose ***keičiami reguliuojamosios vertės dydžiais*** | Reguliatorius nepripažįsta objektyviai būtinomis atitinkamų sąnaudų |

1. **Etapo tikslas – įvertinti CŠT įmonės pastangas siekti konkurencingų galutinių šilumos kainų ir sėkmingoms įmonėms sumažinti reguliavimo krūvį.**
2. Vidutinė galutinė šilumos kaina (įskaitant reguliacinę investicijų grąžą), esant vienodoms fiksuotoms sąlygoms (išteklių kainai) (EUR/MWh);
3. Reguliacinė vertė galėtų būti individualaus šildymo dujinės katilinės ar tipinio šilumos siurblio gaminamos šilumos kaina ar pan.;
4. Nuo reguliavimo atleidžiama – t.y. faktinės sąnaudos pripažįstamos pagrįstomis.
5. Daugeliui CŠT įmonių supaprastėja bazinių kainų nustatymo procesas, mažesnis administracinio darbo krūvis VERT-ai;
6. Kontroliuoti ir reguliuoti tik aukštų šilumos kainų įmones yra įprastinė praktika daugelyje ES šalių;

**2 Etapo tikslas – sumažinti lyginamosios analizės apimtis, išeliminuojant iš tolimesnės analizės efektyviai vykdomas atskiras reguliuojamas veiklas, pagal suminius ekonominius rezultatus*.***

1. Vidutinė šilumos gamybos kaina, esant vienodoms fiksuotoms sąlygoms (EUR/MWh);
2. Vidutinė šilumos perdavimo kaina, (EUR/MWh);
3. Vidutinė šilumos pardavimo kaina, (EUR/MWh);
4. **Etapo tikslas – nustatyti reguliuojamos veiklos sritis, kurioms reikia gilesnės analizės, siekiant nustatyti ir įvertinti atskirų sąnaudų objektyvumą.**
5. Pilnųjų sąlygiškai pastoviųjų sąnaudų dydis naudojamos šilumos galios vienetui palaikyti, (EUR/MW). Reguliacinė vertė galėtų būti atitinkamos galios biokuro ar dujinės katilinės ir t.t. tipinės pilnosios sąlygiškai pastovios sąnaudos, perskaičiuotos vienam MW galios. Atsižvelgiama ir į naudojamų katilinių skaičių.
6. Bendrosios kintamosios sąnaudos šilumos vienetui pagaminti (EUR/MWh). Techninis efektyvumas x kuro ir elektros (kitų išteklių) kaina;
7. Pilnųjų sąlygiškai pastoviųjų sąnaudų dydis, tenkantis 1 km sąlyginio diametro trasos palaikymui, (EUR/kms);
8. Bendrieji vieno šilumos vartotojo aptarnavimo metiniai kaštai parduodant šilumą (EUR/vart);

Pažymėtina, kad šiais kriterijais ***išeliminuojami nuo CŠT*** įmonės veiklos nepriklausantys faktoriai, pavyzdžiui: vartotojų tankis tinkle, renovacijos apimtys ir pan.

1. **Etapo tikslas – įvertinti atskirus reikšmingiausius sulyginamus rodiklius, siekiant pagrįsti objektyvias sustambintų rodiklių, viršijančių RV priežastis. Pavyzdžiui:**
2. Tiesioginės SPS sąnaudos naudojamos galios vienetui palaikyti, pagal kuro rūšis (EUR/MW);
3. Netiesioginės SPS sąnaudos (EUR/MW);
4. Veiklos sąnaudos (EUR/MW);
5. Amortizacija ir nusidėvėjimas (EUR/MW);
6. Santykinis kuro sunaudojimas šilumos vienetui pagaminti (kg/MWh);
7. Santykinis elektros sunaudojimas šilumos vienetui pagaminti (kWh/MWh ir EUR/MWh);
8. Santykinis vandens sunaudojimas šilumos vienetui pagaminti (m3/MWh ir EUR/MWh);
9. Vidutinė svertinė pirktos šilumos kaina (EUR/MWh);
10. Šilumos perdavimo santykinių nuostolių viename km sutartinės trasos energetinė ir piniginė vertė (MWh/km ir EUR/km);
11. Elektros sąnaudos šilumos vienetui per 1 km sutartinės trasos transportuoti (kWh/MWh/km ir EUR/MWh/km)
12. Vandens santykinis sunaudojimas per metus viename km sutartinės trasos (m3/km ir EUR/km);
13. Įvadinių šilumos apskaitos prietaisų kapitaliniai ir eksploataciniai kaštai (EUR/vnt.);
14. Aptarnaujamų vartotojų skaičius, tenkantis vienam šilumos pardavimo veikloje dirbančiam darbuotojui (vnt./žm.) ir t.t.

Šis etapas turėtų **pailiustruoti kurios aplinkybės padidina** suminius rodiklius tiek, kad jų dydis viršija RV. Sąnaudų objektyvumas turėtų būti pagrindžiamas 5 etape, parodant individualias faktines padidintų sąnaudų priežastis.

1. **Etapas - pagalbiniai techniniai ir ekonominiai indikatoriai, liudijantys apie individualias specifines sąlygas. Pavyzdžiui:**
2. Katilinių skaičius CŠT sistemoje;
3. Nereguliarūs ir stambūs šilumos vartotojai;
4. Sparti didelės apimties renovacija mažame mieste;
5. Reikšmingas šilumos vartotojų atsijungimas nuo CŠT sistemos;
6. Kitos priežastys;
7. Individualiems rodikliams **neatitinkant normuojamų dydžių**, atliekama vis gilesnė etapinė palyginamoji analizė. Jeigu 5 etape faktiniai rodikliai paaiškina padidintą atskirų sąnaudų dydį, faktinės sąnaudos pripažįstamos pagrįstomis.

**Baigiamosios nuostatos**

* 1. Siūloma numatyti tarpinę šilumos bazinių kainų dedamųjų derinimo VERT procedūrą iki viešojo posėdžio, kad išvengti masiškų „pažeidimų“ .
  2. Bazinių ilgalaikių kainų naudojimas skirtas **skatinti įmones siekti ekonominio efekto**, kuriuo gali disponuoti ir panaudoti savo nuožiūra.
  3. **Dėl** CŠT įmonių technologijas ir ekonomiką **stipriai veikiančių pokyčių** bei jų kompleksiškumo dabar ir, tuo labiau, ateityje **nebeįmanoma taikyti detalaus reguliavimo ir kontrolės principų**, o būtina pereiti prie realaus **skatinamojo reguliavimo**, palaipsniui **perduodant visą iniciatyvą ir atsakomybę CŠT įmonėms** bei savivaldai. Vienintelė Vakarų Europos šalis, reguliavusi CŠT sektorių valstybiniu lygiu, Danija, 2018 metais to atsisakė.